text:
Reynagarður. Hesi húsini standa í ein fýrkant, og tað uttasta, sum er brúnt og fjalirnar ganga tvørturum, skal hava verið tann gamli prestagarðurin. Hetta er bindingsverkhús; tey siga, at tað er einasta bindingsverkhús í Føroyum, sum tey vita um, og nú er tað tikið frá, so múrsteinurin sæst. Eg havi hoyrt, at øll tey húsini inni í tí fýrkantinum hoyrdu til prestagarðin; tað vóru úthús og hús til tænastufólkini. Tað verður kallað Reynagarður enn.
Kirkjugarðurin
So kom kirkjugarðurin. Leigubúðin er tað ovasta húsið, tá ið tú nú gongur omaneftir á høgru hond – eitt sovorðið langt hús, sum er fast í Munkastovuni. Og garðurin tvørturum, hann er eisini rundur; tað er kirkjugarðurin. Vit kallaðu tað bara úti í Kirkjugarðinum, tá ið eg var barn. Tá ið vit gingu niðri í Bakka, so sóu vit bein stungu út allastaðni – og skøltar o.tíl. Tað var so óhugnaligt. Kirkjugarðurin hevur verið størri, men bakkin máar óivað meiri og meiri av honum.
Eisini verður sagt, at tá ið svartideyði var, so varð kirkjugarðurin fullur, og so kundu tey ikki grava fleiri har; so vórðu tey grivin uttan fyri kirkjugarðin. – Eg minnist eisini, tá ið tey bygdu húsini hjá Júst Sivertsen nakað norðan fyri Snikkarastovu. Tá gravaðu teir og vitaðu, um teir kundu finna nakað, sum bendi á, at nakar hevði verið grivin har, men teir funnu ikki eitt petti. Vit hava eisini gravað í okkara húsum, sum standa við síðuna av Skansagarði (fyrr var spæliplássið her – nú standa Sersjantahúsini her; tey vórðu flutt higar), og tá funnu vit eitt herðablað, men tað haldi eg var av lambi. Mamma brendi kaffi til handilin – hon brendi tað inni í bakarovninum, og hon hevði eitt herðablað, sum hon rørdi í og vendi við.
Effersøes hús
Tað svarta húsið beint úti við kirkjugarðin kallaðu vit Effersøes hús, tí Effersøe búði har, men annars er tað tað gamla fútahúsið, og Fútabakki er niðanfyri. Fyrst kemur spæliplássið (nú eru Serjantahúsini her), so kemur Skansagarður og so kemur Effersøes hús. Og har komu altíð bein upp í kjallaranum, partar av beinagrindum, og Rasmus Effersøe – tá ið hann búði har – savnaði tað saman í posar og gróv tað so úti á kirkjugarðinum.
Um Rasmus Effersøe
Rasmus lærdi tey føroyskt – ungdómin. Maria Mikkelsen – Maria í Dal-Ólastovu – var niðri alla sína tíð; hon arbeiddi á einum bíblioteki. Allir føroyingar komu til hennara at fáa hjálp, um tað var okkurt. Hon flutti aftur til Føroya, tá ið hon var vorðin eldri. Hon fortaldi einaferð fyri mær, at tað kemur ein kona inn til mammu hennara og spyr, um hon virkuliga hevði hoyrt tað, at Evensen prestur hevur hildið eina prædiku á føroyskum! Hvussu forferdiligt hetta var. So sigur Maria við hana: “Íðan, forstóðu tygum tað ikki?” So letur í hesi konuni: “Hrm, hatta er eitt, sum Rasmus hevur lært upp!”
Jú, Rasmus lærdi tey føroyskt, og so dansaðu tey føroyskan dans úti hjá honum. Hann gekk altíð heim til okkara, og hann var so stuttligur. Jú, Rasmus gjørdi nógv gott, tað er vist.
Eg havi hoyrt fortalt, at Rasmus eisini lærdi gentur og dreingir at svimja yviri við Strond, tað mundi vera í Válgaravík. Hetta er fyri mína tíð. Tey svumu harúti, og hann gjørdu teimum eitt hús, sum tey kundu skifta í.
Hann var ein so sera eldhugaður maður.
Fleiri pentur í pannuna
Rasmus fann upp á mangt pussigt. Húsini hjá okkum harúti vóru so gomul; eg haldi tey eru frá 1774. Nú hava vit bygt upp í tey. Gáttirnar eru nógv hægri enn í øðrum húsum, tí tey eru so gomul. Tey sótu ofta á gáttunum fyrr, tá ið nógv fólk komu inn; ofta varð sitið og prátað í køkinum. Einaferð sat omma á gáttina inn í stovuna, og Rasmus stóð yvir av henni við køksborðið, tá tekur hann knappliga renningarlop og skal leypa upp um hana, og tú kanst ætla – í hesum lága húsinum – at pannan smekkaði í í erva og hann dettur aftureftir, slær høvdið í gólvið og svímar. Og hann mátti fáa fleiri pentur í pannuna. So óumhugsin kunnu fólk vera alíkavæl, um tey eru klók. Hatta grinu tey ofta at, hóast tað var rættiliga álvarsamt.
Kíkar undir iljarnar
Eina aðra ferð hendi tað, at Rasmus ætlaði sær at ganga til Nólsoyar. Hann fær sær kíkar og bindur upp undir iljarnar og stav í hond eisini. Og so fer hann út á sjógv, og sjálvandi so koppar hann og høvdið fer niðureftir, og kíkarnir teir stóðu upp. Ja, hann kundi so ikki koma sær upp aftur upp á nakran máta. Nógv fólk vóru komin at hyggja at hesi løgnu gerð – at skula ganga til Nólsoyar. So tey máttu hjálpa honum uppaftur.
Tey klókastu fólkini kunnu gera tær býttastu gerðir. Tað havi eg altíð hoyrt.
Úti í Havn og úti í Tinganesi
Fyrst ið eg kann minnast, so søgdu tey gomlu í Havn ikki úti í Tinganesi. Tey kallaðu tað bara úti í Havn, men tað datt so burtur. Handlarnir vóru har, og vanligt var at siga, at “eg havi keypt hetta úti í Havn.” Har var Apotekið fyrst og fremst; tað var flutt út hagar. Tað hevði annars verið hjá Klett áðrenn. Og so var handilin hjá Skibsted, tað var tann næsti handilin – eg haldi tað var eingin annar har. So kom Sam longri uppi; hann handlaði í Portugálinum.
Men fórt tú í øðrum ørindum út hagar t.d. at stinga fliður ella á seiðaberg, so varð altíð sagt út í Tinganes. Annars so søgdu fólki út í Havn. Tey plagdu at standa á seiðabergi báðumegin við úti á nesinum. Men tey stóðu so nógva aðrastaðni eisini – úti í Álakeri og aðrastaðni.
Í Puntanum
Abbi kallaði nakað í Puntanum. Tað er innan fyri Skinnarasker. Tað man hava verið tann lítla víkin har; tey søgdu úti í Puntanum. Tú veitst, at Tinganes hevur verið leyst frá fyrr.
Rasmusarbrúgv
Brúgvin úti í Bakka innan fyri Skinnarasker varð kallað Rasmusarbrúgv. Tað var Rasmus Effersøe, ið fór undir at gera brúgv har – eg haldi hann hevur verið í Býráðnum tá – men tað tók sera langa tíð, áðrenn brúgvin varð liðug. Alla tíðina meðan eg var barn, var bara kanturin liðugur; tú kundi ganga eftir kantinum, og so løgdu bátarnir til har, og longri yviri var so dráttur, har lunnar vóru smíðaðir fastir, og so vóru neyst longri inni. Leingi lá grótið bara tveitt har, og sjógvur var innanfyri. Eg veit ikki, hvussu nógv ár tað lá har, men so varð tað stoypt til síðst. Tað varð kallað Rasmusarbrúgv, áðrenn hetta varð gjørt – seinni varð tað aftur bara nevnt úti í Bakka.
Lítlibakki
Longri inni var eisini ein lítil brúgv, áðrenn tú komst til Vágsbotnsbrúgv. Tað nevndu vit Lítlabakka; tað var bara ein brúgv, sum var gjørd til eini tvey neyst, sum stóðu har. Brúgvin var mitt ímillum Rasmusarbrúgv og Vágsbotnsbrúgv, men hon var ikki føst í teimum. Tað kallaðu tey Lítlabakka. Tað er bakkin uppvið, sum navnið kemur av.
Stoypt við sementi
Niðan fyri tær trappurnar, sum ganga oman við Munkastovuni – tað eru einar breiðar trappur og eitt portur á, inni í víkini – í Puntanum – har er ein brúgv, og tað standa svartir steinar upp úr sementinum. Bette Arge fortaldi fyri mær, at tað er tað fyrsta, sum er stoypt við sementi í Føroyum. Eg haldi, at hon segði, at tað var abbi hennara, sum hevði stoypt hana; tey kallaðu hann Gamlasmið (Niels Andreassen). Helst munnu steinarnir, sum standa upp úr brúnni, vera gjørdir fyri at fólk ikki skulu glíða og detta, tí brimið kemur altíð inn á hana. Hendan brúgvin gongur yvir til trappurnar, tá ið ein sneiðir um pakkhúsið – eg haldi, Sam eigur tað – og so kemur Munkastovan, og har eru eisini trappur upp, inni í garðinum.
Varuforsýning o.a.
Amtmand Rytter var ein sera dugnaligur amtmaður. Hann verður altíð lítilsvirdur og lastaður nú, og tað komst av onkrum, ið hevði samband við politikk tá, okkurt millum Føroyar og Danmark. Undir fyrra kríggi fekk amtmand Rytter í lag eina vøruforsýning úti í Tinganesi. Henda vøruforsýning fekk vørur til Føroya, og so fingu keypmenninir vørur gjøgnum hesa forsýning. Pápi kom at arbeiða í vøruforsýningini. Vørurnar komu hagar, og síðani vórðu tær sendar víðari út á bygdirnar. Kontórið var í uttasta húsinum, tí við kvistinum, har sum landsstýrið er nú. Har arbeiddi pápi, og hann varð verandi á kontórinum eisini aftaná, at vøruforsýningin varð vorðin privat. Rytter var ein sera umhugsin maður. Pápi rósti honum altíð sera nógv.
Nú vit eru farin at tosa um Rytter, so kann eg siga eitt sindur meira um hann. Hann fekk eisini í lag, at føðingardagur kongs skuldi haldast. Tá marsjeraði skúlabørnini yvir á Skansan, og so skutu tey nøkur skot við kanónunum fyri kongi, og so var hornmusikkur o.tíl. Tá var realskúlin, har sum gamli bókahandil nú er, og kommunuskúlin var í grótbygninginum. Eg var ikki farin í skúla, fyrstu ferð marsjerað varð. Eg og ein onnur genta stóðu uppi við jarnverkið á Vaglinum, sum var fram við ánni, og so síggja vit, at tey stilla upp uppi í kommunuskúlagarðinum. Vit standa so og bíða eftir, at tey skulu ganga framvið. Tey í realskúlanum stillaðu upp í Avholdsbrekkuni. Nú kemur kommunuskúlin marsjerandi, og kona yvirlæraran var altíð so avbera blíð, og hon sigur við okkum: ”Oys, komið tit og marsjerið við”, so tekur hon í okkum og setur okkum saman at marsjera aftast har. Aftan fyri kommunuskúlan gekk realskúlin, so vit komu at ganga beint framman fyri tær elstu genturnar. Og so hoyra vit, hvat tær siga: Høvdu tær vitað, at kommunuskúlin skuldi ganga fyrst, so høvdu tær ikki farið! Tær vóru so púra samdur. Eg havi so ofta grinið at hesum síðani fyri meg sjálva. Tær hildu tað vera eina sjálvfylgju, at tær skuldu ganga fremst.
Rytter gav eisini premiu til kommunuskúlan; tann besti næmingurin í kommunuskúlanum fekk premiu frá amtmanninum. Hetta fekk hann eisini í lag. Hann var soleiðis, at honum dámdi ikki, at mannamunur varð gjørdur. Hann hugsaði nógv um vanliga fólkið – øll skuldu metast javnt, og eingin skuldi setast til viks.
Nú hoyrir tú bara ringt um Rytter. Tað eru gjørdar fleiri vísur, sum m.a. snúgva seg um hann: ”Ein bøllutur harri á gumpin datt / og kleimdi sín nýstrokna hermans hatt…” – tað var amtmand Rytter (”Sambandsfall”). Og so var tað ein vísa á donskum eisini; har stóð m.a.: ”Og jeg er landets foged / jeg hedder Øst, nej Vest / mit udseende er fjoget / jeg skulle ha’ været præst” (”Nu vil vi præsentere vor kære embedsstand”). Hatta er tað einasta eg minnist. Rytter hevði so blídligt andlit.
Doktarahús
Í okkara húsi á Reyni hevur rektarin búð, haldi eg, og seinni vórðu tey doktarahús. Tey nevna tað Skúlareyn. Seinni var kommunuskúlin har. Eg veit ikki, um latínskúlin ikki eisini hevur verið har. Rektaragøta er beint niðanvið. Hon gongur frá Bryggjubakka og so niðan har, fram við Skansagarði, og so fer hon omanaftur, oman í Gongina. Tað eitur Rektaragøta, tí at rektarin hevur búð har. Og eg haldi, at latínskúlin hevur verið har eisini.
Skansagarður
Tað eru tey reyðu húsini, sum lønjavningargrunnurin hevur hildið til í. Upp frá har, ið Sælingahella er, er ein høgur garður og so koma húsini, og tað var har, ið tað var. Fert tú út í Bakka, ber til at hyggja niðan á Skansagarð, við tað hvíta, høga pakkhúsið, ið stendur har. Tað er rættiliga høgt uppá, og so er ein lítil gøta, og so kemur garðurin á Skansagarði, og garðurin rundar eitt sindur. Onkur hevur einaferð skrivað, at tað ber ikki til, at tað skal eita Skansagarður, tí skansin má hava verið hinumegin, men eg haldi, at tað kundi avgjørt verið skansin. Og navnið Skansagarður kemur ikki av ongum.
Á Reyni, Skúlareyn
Og so kemur uppi á Reyni. Har niðri varð tað rópt á Skúlareyni. Eg kundi tonkt mær til, at navnið kom av, at latínskúli hevur verið har. Og rektarahúsið hevur eisini verið har; eg havi lisið okkurt um, at rektarahúsið hevði okkurt við Mettustovu at gera. Og eg haldi, at latínskúlin hevur verið í sama húsi, og har flutti so kommunuskúlin seinni oman. Tá ið pápi gekk í skúla, gekk hann uppi í Quillingsgarði. Síðan flutti skúlin oman á Reyn – beint við síðuna av hjá okkum, har sum doktarahúsini stóðu, sum nú eru burtur. Summi halda, at hetta er Doktaragrund, men tað er tað ikki; Doktaragrund er uppaftur longri uppi. Nær skúlin flutti oman á Reyn, veit eg ikki nágreiniliga, men eg haldi, at tað hevur verið aftan á, at pápi er farin úr skúlanum; hann varð føddur í 1874.
Vit vóru so nábúgvar við skúlan; hann lá beint við síðuna av hjá okkum. Tann fyrsti lærarin var lærar Lützen; hann var sønderjyde. Tað var hann, sum doyði, tá ið hann helt talu fyri kongi. Tað var tá ið Chr. IX var í Føroyum. Hann var tann fyrsti danski kongurin, sum var her og vitjaði. Tá var tað Kongaminni varð bygt. Eg haldi ein av teimum, sum bygdi tað, var Jákup Andreas Arge, pápi Skilling. Tað er so sera snøgt gjørt; teir eru so hegnigir menn, argjamenninir – tiltiknir grótmenn.
Portugálið
Portugálið, har sum Sam handlaði, var fongslið fyrr. Spískasteinur var í kjallaranum. Onkur segði, at hann var til enn; men eg spurdi Hanneba hjá Sam, og hann segði nei – hann var ikki til longur, hann var koyrdur burtur. Hann hevði ikki verið í teirra tíð. Tað æt at sita á Spískasteini; tey vórðu dømd at sita so og so leingi. Jú, hann stóð har úti í Portugálinum; tað upprunaliga navnið var Corps de Garde.
Á Kák
Yvir í Kák: Navnið kák hevur nakað við “at kagstryge” at gera. Tað kemur av tí, at tey vórðu revsað har yviri. Gálgin skuldi eisini standa har. Tá ið tú kemur frá Kongabrúnni og fert niðaneftir, so sneiðir tað eitt sindur hendan vegin, og har var eitt lítið hús, í Dali; tað var eitt hús við kvisti á, sum stendur undir hesum berginum, sum gongur fram við koyrivegnum til molan. Og so var eitt svart hús, ið varð rópt á Kák. Hesi húsini eru ikki longur til.
Ovara og Niðara Kina, Terkildsgrund
Framman fyri Niðara Kina er eitt opið pláss, og tað verður kallað Terkildsgrund; tað er millum Boyggjastovu og húsini hjá Erling av Kák – húsini hjá Langharald stóðu har frammanundan; tey vóru so vøkur. Og við síðuna av hesum húsunum, yvir móti Vestaruvág, er Ovara Kina.
Tað vóru tvær gamlar, sum dugdu so nógvar søgur. Tá ið eg hevði skarlaksfepur, passaðu tær meg í Sersjantahúsunum. Einaferð fortaldu tær um onkran, sum var óklárur við tey í Kina. So kom ein prestur at vitja tey, og tey høvdu gramt seg so nógv um hesi fólkini, og so sigur ein: “Ja, vi kender dem fra dengang, vi var i Kina.” “Hva’“, sigur prestur púra kløkkur. ”Har De været i Kina.” “Ja, ja, det færøske Kina” svarar hon aftur. Tey dugdu so væl at svara aftur, tey gomlu havnarfólkini.
Jødasteinur
Omma plagdi at fortelja frá hesi hending. Eg haldi, hon segði, at hon var o.u. fimtan ára gomul, tá ið tað hendi. Og abbi mín var politistur tá, og hann var við til at rógva eftir jødanum. – Tað komu boð úr Hvannasundi eftir fútanum, tí eitt skip var komið inn. Og politistarnir skuldu so rógva fútan norð. Abbi segði, at tað var einastu ferð, hann róði út, at teir høvdu løddar byrsur við í bátinum. Og so tóku teir jødan við suður; hann hevur átt skipið ella farmin. Hann kom so til Havnar til forhoyr. Skansabrekkan hevur ikki verið komin tá, so teir hava gingið tann vegin (gjøgnum Krókabrekku) yvir á Skansan. Tá hevur óivað bara verið gøta har, og har er so bratt, og hann gleið um henda steinin í Krókabrekkuni og breyt beinið. Tí fekk steinurin navnið Jødasteinur. Jødin førdi krígsamboð til Amerika. Tað fortaldu, at hann varð sendur til Onglands. Hann hevði ein son við, ein stóran smádrong; tað var synd í honum.
Og børnini gingu og runnu aftaná, og tá ið hann so hevði brotið beinið og varð borin á hospitalið, so róptu tey: “Jødin breyt beinið á Jødasteini!” Tey hava tikið tað so lætt.
Jødasteinur stóð mitt í Krókabrekkuni, men so einaferð teir gjørdu vegin í stand og breiðkaðu hann, høvdu teir tikið henda steinin upp og ætlaðu at taka hann burtur, tá kemur til alla lukku Jóannes hjá Gúnnu framvið – hann var longu ein eldri maður tá. So sigur Jóannes við teir, at handa steinin máttu teir ikki taka burtur, tí hatta var Jødasteinur. So settu teir hann úti við í sementinum. Teir, sum breiðkaðu vegin, settu eitt “J” í steinin, so hann skuldi kennast aftur.
Nógv halda, at jødin var ein av monnunum hjá Brillumanninum, men tað passar so ikki, tí abbi var við á hesi ferðini, og hann hevði als ikki verið føddur tá.
(Um Jødastein: sí Dimmalætting nr. 162, 167 og 172, 2005)
Pisuvarði
Tey kallaðu nakað uppi á Pisuvarða, men tey siga tað, at upprunaliga navnið er Pissivarði, og seinni hava tey broytt tað til Pisuvarða. Tá ið fólk kom norðanífrá til Havnar, so steðgaði tey har og hampaðu seg, lótu seg úr húðarskónum og pissaðu har við ein stein. Har stóð ein høgur steinur í tí bønum, sum húsini hjá KFUM standa á. Tey kallaðu tann steinin fyri Pissistein, haldi eg, ella Pissivarða. Tað kann gott hava verið sum ein varði, tí tá ið tað vóru stórir steinar á vegnum, so laðaðu teir ofta nakrar steinur upp á, so sluppu teir undan at laða allan varðan. Tað kann hava orsøkin til, at hann varð kallaður varði. Hatta havi eg hoyrt fyri vist, at upprunaliga var navnið Pissisteinur ella Pissivarði, og so broyttu tey tað til Pisuvarða.
Eg minnist velbastaðfólk, tá ið tey komu til Havnar fyrr, so sótu tey altíð við garðin, har ið hagaportrið var, og skiftu. Tey skiftu til leðurskógvar, áðrenn tey fóru inn í býin. Hetta hagaportur var beint heiman fyri Skeivu Træbrúgv. Hetta portur var so risastórt, og so var eitt minni við síðuna av. Tað var á sama hátt á Sanatoriivegnum. Portrið var beint við smiðjuna, har ið plantasjan endar. Tað stóra portrið var til hestavognar, og tað minna var at ganga ígjøgnum.
Úti í Vika
Vit høvdu eitt so vakurt torvhús í Vika, men tað varð tikið burtur, tá ið økið varð lagt inn til traðir. Eitt slíkt hús skuldi verið varðveitt. Tað lá eitt sindur frá Skeivu Træbrúgv, ikki serliga langt; tú sást frá Skeivu Træbrúgv og har yvir, sum vit gingu oman, og heiðarnar hjá okkum lógu oman móti ánni, og tað kallaðu tey úti í Vika.
Við støði í samrøðu gjørdari í 1989
Heimildir:
Fornminnissavnið. Søvn Landsins.
Føroyamálsdeildin. Fróðskaparsetur Føroya.
Havnin um 1895. Tórshavnar býráð gav út í 1982.
Listi yvir handlar (Handrit eftir Elisabeth Henriksen) Ogn: Andrias K. Henriksen.
Tøkk fær:
Ólavur Øster. Fornminnissavnið. Søvn Landsins.


c: text/html

text:
Jóannes Hansen 02.01.2018 (11:05)
Joan lækni á Skálafjørðinum
Joan Skibenæs, alm. med., er sett í fast starv sum kommunulækni í viðtalu 2, í Skálafjarðar læknadømi. Hon tekur við starvinum fyrsta februar 2018, boðar Heilsutrygd frá. Tað veit nes.fo at siga.
Joan Skibenæs er ættað av Toftum og var fyri einum knøppum ári síðani liðugt útbúgvin við hálvtfimta ára longu serlæknaútbúgvingina á Landssjúkrahúsinum og hjá kommunulæknaskipanini.
Hesar seinastu mánaðirnar hevur Joan Skibenæs verið í vikarstarvi í Skálafjarðar læknadømi, og nú er hon sett í fast starv.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Barbara Holm 03.01.2018 (12:15)
Video: Nú renna fólk jólamatin av sær
Tað verður mangan sagt, at í januar mánaði eru venjingarmiðstøðirnar á tremur við fólki, sum hava sett sær fyri, at nú skulu eyka kiloini av. Og spyrt tú Jákup Suna Berg, eigara av Burn Fitness í Havn, so er tað ikki langt av leið.
Tí hóast fólk í at kalla øllum aldri venja alt árið runt, so er tað serstakliga frá januar til apríl, at fólk flokkast um venjingaramboðini í royndini at sleppa av við kiloini ella kanska at liva sunnari.
Trýst á pílin fyri at síggja samrøðu, sum Mildrið Jacobsen hevur gjørt við Jákup Suna Berg.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Um Dramaverkstaðið
Orðing 2012:
Barnamentanarheiðurslønin
Barnamentanarheiðurslønin 2012 verður latin Hjørdis Johansen.Fjølbroytta og virkna leiklistakvinnan Hjørdis Johansen er íbirtari og stigtakari til Dramaverkstaðið, ið hevur mong ár á baki. Við dirvi og dugna hevur hon gjørt leiklistagreinina fródliga og forvitnisliga hjá okkara børnum og ungu. Við hepnari hond, hegni og sínum bragdliga lyndi hevur Hjørdis Johansen givið listaverkstaðnum sín serkenda dramadám í tónleiki og sjónleiki bæði úti og heima.
Úr heimliga søgu- og sagnarvarða okkara hevur listakvinnan lagt doyin á at geva siðsøgugoymsluni ans.
Sangbæru og beinraknu barnasangirnar við Hjørdis og gentunum minnast vit sum nakað heilt serligt, teir eru lívsseigir og hoyrast javnan sungnir í skúlum og barnagørðum.


text:
Softub Spa er ímyndin av serkenni, umhvørvisvinarligur og í hægsta mun fleksibul – ein góður háttur at slappa av og at kobla úr tí strongda gerandisdegnum.
Flutningsførur, lættur og einfaldur at installera. Softub er tann fjøltáttaðisti spa í øllum heiminum, gongur móti mørkum og umdefinerar týdningin av óendaligum møguleikum.Tað mest flutningsføra spa fram til hendan dag, og tað eru ongar avmarkingar, tá ið tað kemur til staðseting.
Softub hevur eina sjálvirkna reingeringarskipan, nevnd Softub ozonisator. Hon vaskar væl og tryggjar eina heilsufrøðiliga vatnreinsan, so at tú kanst slappa av í krystallklárum vatni hvørja ferð.
Slappa av – og njót friðin og hvíldina! Takkað verðið tí nýskapandi Whisper Technology Softub motorinum, sum er tann ljóðveikasti innan økið!
Lættur at installera, nýskapandi skúmtilfar og góður hentleiki í tilgjørdum sitiplássum, sum geva rørslufrælsi og óavmarkaðar hentleikar í einhvørjari støðu.
Softub hevur verið tann avgjørdi marknaðarleiðarin í hita endurvinning og hita endurvinningartøkni í yvir 20 ár. Softub framleiðir heit heilsubótarbað uttan eitt serstakt hitalikam. Hesi heilsubótarbað hava fingið virðislønir. Skipanin innlimar pumpu, motor og hitalikamið í eina einstaka eind. Tað sílaða vatnið er upphitað av avlopshitanum, sum natúrligt kemur frá motorinum. Hetta minkar um orkunýtsluna til eitt avgjørt lágmark. Hendan nýskapandi tøknin, saman við tí at vit nýta tað høgt bjálvandi skúmið ‘Polybond’, ger tín Softub til tað orku úrslitabesta spabaðið á marknaðinum.
Softub er tann fullkoman ímyndin av makleika og avslappan. Tað bleyta, men fasta skúmtilfarið Polybond gevur besta makligheit í einhvørjari støðu, sum uttan iva hevur skapt tann hugnaligasta spa til hendan dag.
Hóast regn ella sólskin, hitabylgja ella frost, so vil Leathertex verja tín Softub Spa sjálvt undir teimum truplastu veðurlíkindunum. Softub er bygdur til at klára sjálvt tey truplastu veðurlíkindi.
Vakurt tilfar, nútíðarlitir, og stílreinur útbúnaður – ein Softub er ein fullkomin ímynd av sniði, stíli og góðsku, ið ber av øllum.


text:
Herfyri varð millum ung í Vági valt Ungdómsráð, sum skal arbeiða í tættum samstarvi við Ungdómsnevndina hjá Vágs kommunu. Ungdómsráðið hevur havt fyrsta fundin.
Nýggja ungdómsráðið í Vági hevur havt fund, har tey løgdu sínar ætlanir fram fyri ungdómsnevndini hjá Vágs kommunu.
Kommunan skrivar á heimasíðu síni, at Vágs kommuna hevur latið nýggja Ungdómsráðnum egin fundarhølir, har tey kunnu arbeiða við ungdómsarbeiði og fyrireika tey evnir, sum tey ynskja á kommunal-politiska dagsskrá.
– Vit eru sera fegin um, at vit nú hava fingið eitt Ungdómsráð í Vági og at ungdómsarbeiðið í Vágs kommunu við hesum kann verða uppraðfest, sigur Levi Mørk, formaður í Ungdómsnevndini hjá Vágs kommunu við heimasíðuna hjá kommununi.
Levi Mørk sigur eisini, at tað er týdningarmikið, at ungdómurin er við til at mynda ungdómspolitikkin hjá kommununi, og at ungdómsráðið kom við fleiri hugskotum um verkætlanir.
Í nýggja Ungdómráðnum eru: Mikala Vilhelm, Fríði Stenberg Olsen, Páll Guðmundsson Jacobsen, Natalia Skorastein, Sirið Brattaberg Evaldsdóttir og Johanna Dam.
Í Ungdómsnevndini hjá Vágs kommunu eru Levi Mørk, formaður, Eyðbritt Krosslá og Anna B. Samuelsen.
Les meira her


text:
At vera á røttum stað í røttu tíð, tað er uppskriftin til alt gott. Ikki minst eina góða mynd. Sama krossandi frásøgn er fortreytin fyri eini sólarmyrking, ið er so sjáldsom, at hon ikki hevur rakt okkum síðani 1954. Og so aftur nú, 20. mars klokkan 09:41 í 2015.
At brúka hesar krossandi farleiðir, hana hjá mánanum, sum kemur fyri sólina, so vit einki síggja eina evarska løtu, til eitt listaverk, er av meta-slagnum. Eitt jarðbundið listaverk undir einum kosmiskum listaverki.
At tað fyrra er livandi og ikki viðgjørt, meðan kosmisku kreftirnar rulla seg út og draga fyri øllum, tað er stórt. Heilt stórt. Tí samstundis nemur tú við basal kjarnuvirði, sum í øllum einfeldi verða monumental og skakandi sterk, tí bráddliga kasta tey langan skugga og fáa sól og mána at spæla við.
At so heitið er Deyðir varðar ger upplivingina stóra í tí evarska lítla, sum er okkum tillutað. Klippleysa náttúrupptøkan verður tíðarleys og ber brá av ævinleika hjá dómsbandabólkinum Hamferð. Upptøkan, sum ikki kann gerast umaftur, er eins lítarleys og spælið og sangurin úti á berajólum omanfyri Kvívík. Løtan er ektað, sum vóru vit í kirkju undir opnum himni, fyrst í upphavsins ljósi, so í niðurgangssorta og at enda uppafturstaðin í ljósi, meðan vindurin blæsir.
Við hesi upptøku skapar doom metal bólkurin Hamferð ein korona autentisitet, um nakað eitir so. Um einki eitir so, so uppfinna vit heitið til hetta sjáldsama høvið.
Teir, ið trúna fram undir myrkursins sól á bønum, eru Theodor Kapnas, Jón Aldará og John Áki Egholm. Sangurin var við á Evst fløguni hjá Hamferð, sum kom í 2013. Fyrsta útgávan, Vilst, sum var ein EP, kom í 2010.
- Eg haldi at hugskotið bleiv til í samskifti við tveir eclipse hunters, at gera nakað serligt, meðan fulla sólarmyrkingin var, sigur fotografurin Kenneth Jørgensen. - Hetta endaði so við, at mítt felag, Phenexus Productions, slapp at filma hesa live framførsluna av Deyðir Varðar. Kamera og filtur vóru ikki nakað serligt, og location bleiv valt, aftaná at Theodor og eg høvdu leitað eftir einum góðum stað, har man sá sólina í baksýni við einum flottum landslagi í forgrundini, sigur Kenneth.
Fleiri enn hundraðtúsund hava spælt sangin hjá Hamferð á YouTube.


text:
Nevndin í Vodafone er komin ásamt við Rúnar Reistrup um, at hann tekur við sum stjóri í Vodafone í Føroyum. Fíggjarstjórin í Vodafone, Bárður Nielsen, røkir starvið sum fyribilsstjóri, til Rúnar tekur við í heyst.
Rúnar hevur verið nevndarlimur í Vodafone síðan 2013 og gjørdist formaður fyrr í ár. Við sær hevur Rúnar drúgvar leiðsluroyndir úr altjóða KT- og televinnuni, umframt at hann hevur royndir sum íverkseti og stjóri.
Hann arbeiddi fyri eitt av heimsins størstu telefeløgum, Vodafone Group í London, frá 2009 til 2013, har hann frá 2011 røkti starvið sum Global Head of Products. Seinastu árini hevur Rúnar verið stjóri í Depop, har hann eisini hevur verið í nevndini. Rúnar heldur áfram sum íleggjari í Depop.
Rúnar Reistrup fegnast um møguleikan at standa á odda fyri einum av teimum mest nýskapandi fyritøkunum í Føroyum.
- Vodafone Føroyar hevur skapt kapping á føroyska fjarskiftismarknaðinum og hevur havt alstóran týdning fyri føroyska samfelagið. Sum nevndarlimur seinastu árini havi eg fingið eitt gott innlit í fyritøkuna, og eg gleði meg at arbeiða saman við teimum sera dugnaligu starvsfólkunum og at flyta Vodafone Føroyar fram á leið. Eftir nógv ár uttanlands er hetta rætta løtan hjá mær og familjuni at flyta heim og gerast partur av eini spennandi framtíð í Føroyum, sigur Rúnar Reistrup.
Næstformaður í nevndini fyri Vodafone er Thorvardur Sveinsson. Hann vísir á, at Rúnar hevur nógvar royndir innan altjóða leiðslu og hevur stórt innlit í KT og televinnuna, og nevndin gleðir seg til at arbeiða saman við Rúnari um at menna Vodafone í Føroyum.
- Vit leitaðu eftir einum framúr leiðara, sum hevði gott fótafesti í vinnuni, og sum bæði hevði altjóða royndir og innlit í føroyska marknaðin. Við sínum royndum og eginleikum kom navnið á Rúnari skjótt upp at venda millum nevndarlimir og eigara og aftaná eina umhugsanartíð var Rúnar opin fyri møguleikanum. Eftir hetta tók hann seg úr viðgerðini, og sum næstformaður havi eg síðan ført samráðingarnar, og tær eru nú komnar á mál, sigur Thorvardur Sveinsson.


text:
HB sera væl umboðað hjá U19-kvinnum
Landslið29-09-2017 - Jónfinn Petursson
John Petersen, U19-landsliðsvenjari hjá gentum, hevur úttikið hópin, sum í oktober skal til innleiðandi EM-undankapping í Moldova.
Í døgunum 16. til 22. oktober fer føroyska U19-landsliðið við gentum til Moldova, har innleiðandi EM-undankapping verður á skránni. Umframt Føroyar og vertslandið, verða Frakland og Italia eisini við í kappingini.
Hetta verður heilt avgjørt hørð mótstøða, og tað er venjarin, John Petersen, fult greiður yvir, men eingin ivi skal vera um, at føroyska liðið fer at gera alt, tær kunnu, fyri at fáa so gott úrslit sum tilber, og so ætlar venjarin sær stig ímóti Moldova.
- Frakland og Italia eru tvey av teimum heilt góðu evropeisku londunum, so tað liggur ikki fremst at halda, at vit skulu hava stig ímóti teimum. Men vit fara sjálvandi at gera okkara allar besta, og ímóti Moldova trúgvi eg upp á, at vit kunnu gera ein vørr, og helst fáa trý stig, sigur John Petersen við heimasíðuna hjá FSF.
Tær, ið hava fingið landsliðsboð, eru hesar:
Sarita Maria Mittfoss, B36
Birita Bergsdóttir Nielsen, Oddny Lind Jacobsen og Hansina Ronaldsdóttir, B68
Randi Eyðunsdóttir á Bergi,Tórunn Højgaard Joensen, Evy á Lakjuni og Tóra Mohr, KÍ
Nadja Dam Johannesen, Sara Samson Lamhauge, Poula Andreasen, Ninna Hansen, Rebekka F. Benbakoura, Lea Hansen og Julia Naomi Mortensen, HB
Andrea Silja S. Hoydal, AaB (DK)
Rebekka Klein Olsen, Team Viborg (DK)
Rebekka E. Danielsen, Forus og Gausel (NOR)
Vit fegnast almikið um, at Nadja, Sara, Poula, Ninna, Rebekka, Lea og Julia Naomi eru úttiknar til U19-landsliðið og kunnu eisini stafesta, at framtíðin í kvinnufótbóltinum hjá okkum er sera bjørt.
Sjálvandi ynskja vit øllum til lukku við úttøkuni og bestu eydnu við komandi avbjóðingunum.
Skráin er hendan:
16. oktober Frakland – Føroyar (kl. 11.00)
19. oktober Italia – Føroyar (kl. 11.00)
22. oktober Føroyar – Moldova (kl. 11.00)
Mynd og heimildari: fsf.fo


text:
Altjóða talvkappingin Faroes Open í Kollafirði endaði í dag.
Srinath Narayanan úr India og Julio Granda Zuniga úr Peru endaðu javnir á 1. plássi við 7½ stigi í part, men indarin vinnur kappingina við betri mótstøðustigum. Granda Zuniga var favorittur at vinna. Við styrkitalinum 2656 er hann í topp 100 í heiminum. Stjørnuskotið Narayanan er ikki stórmeistari enn, men tað líður væl. Styrkital hansara var fyri kappingina 2505, nú fær ann 19 stig aftrat. Í 2005 gjørdist hann heimsmeistari fyri telvarar, ið vóru 12 ár og yngri.
Helgi Dam Ziska vann á John Rødgård í seinasta umfari í dag og endar nummar trý við 6½ stigi. Helgi var ósigraður í kappingini. Hann vann fýra og telvaði fimm jøvn. Hann telvaði javnt móti bæði Narayanan og Granda Zuniga. Helgi gongur góð fimm ratingstig fram.
Høgni Egilstoft Nielsen vann í dag á Hans Kristiani Simonsen og endaði nummar seks í røðini. Úrslitið var so gott, at Høgni vinnur 29 ratingstig í kappingini. Honum eydnaðist m.a. at telva javnt móti vinnaranum Srinath Narayanan.
Endaliga úrslitið (topp 10):
- IM Srinath Narayanan, India 7½
- GM Julio Granda Zuniga, Peru 7½
- GM Helgi Dam Ziska, Føroyar 6½
- GM Miguel Munoz, Spania 5½
- GM Allan Stig Rasmussen, Danmark 5½
- FM Høgni Egilstoft Nielsen, Føroyar 5½
- GM Jens Kristiansen, Danmark 5½
- IM Martin Haubro, Danmark 5½
- FM Rógvi Egilstoft Nielsen, Føroyar 5
- IM John Rødgård, Føroyar 5 stig
Í alt vóru tretivu telvarar í kappingini; seks stórmeistar og tríggir altjóða meistarar. Nevnast kann, at tveir av blaðungu og evnaríku føroysku telvarunum stóðu seg sera væl. Luitjen Akselson Apol, føddur í 2006, fekk fimm stig, og vann heili 84 ratingstig. Unglingameistarin Jón í Horni Nielsen, føddur í 2005, fekk 3½ stig og forvann 68 ratingstig.


text:
Føroyski sangarin og sangskrivarin Stanley Samuelsen, sum hevur búð í Danmark í nógv ár, vitjar aftur heima á klettunum um páskirnar, har hann fer at halda fýra serstakar konsertir.
Á midnátt Langa fríggjadag verður innilig midnáttarkonsert í Ribarhúsi í heimbygdini Fuglafirði, har Stanley spælir egin løg og yndistøkuløg. Leygardagin 15. apríl klokkan 20 verður konsert í Gjáargarði í Gjógv. Páskadag klokkan 16 verður kirkjukonsert við Stanley Samuelsen í kirkjuni í Haldórsvík, sum er heimbygdin hjá abba Stanley, og 2. Páskadag verður konsert í Roykstovuni í Kongsgarðinum í Kirkjubø klokkan 20.
Kirkjukonsertin í Haldórsvík er ókeypis, og í sambandi við konsertina í Kirkjubø eru bert 35 atgongumerkir tøk, siga fyriskipararnir.
Annars kunnu atgongumerkir til ymsu konsertirnar ognast á henda hátt:
Midnáttarkonsertin í Fuglafirði: Bilettir kunnu keypast við dyrnar.
Bilettir til tiltakið við Gjógv: Heimasíðan hjá Gjáargarði HER
Konsertin í Kirkjubø: Bilettir keypast í miðbýnum í Havn hjá Visit Tórshavn
Í apríl í fjør var vangamynd av Stanley Samuelsen í Dimmalætting og á Dimma.fo. Niðanfyri ber til lesa ella endurlesa greinina um Stanley.
--
Tann ferðandi ambassadørurin
Fingraspælið er hansara musikalska fingramerki og vøkru balladurnar hansara vørumerki. Alt sítt vaksna lív hevur hann búð í Danmark, men nú er hann aftur heima og spælir bretskar tónar. Úti í heimi er hann umboðsmaður, spælir føroyskt og greiðir frá um Føroyar
Orð: Ingi Rasmussen
“Eg taki tað, sum tað kemur.”
Orðini koma spakmælt frá Stanley Samuelsen, tá vit eru um at vera lidnir at práta, og uttan at ætla tað, ljóða tey sum hansara loysanarorð ella lívsmotto. Kanska lýsir hetta hansara hátt at gera tónleik, hansara máta at tjena til lívsing uppihald og fyri hansara máta at liva uppá.
Gittarsnillingurin, sangarin og tónaskaldið Stanley Samuelsen, sum blaðungur fór av landinum, er aftur í Føroyum. Nú snýr tað seg um eina føroyska Beatles-viku, har hann hevur spælt sangir frá sínum tónleikaligum uppruna. Leygarkvøldið spælir hann aftur til dans í Sjónleikarhúsinum, har hann eisini gjørdi vart við seg í heilt afturi í 60’unum.
– Tá ið eg hoyrdi Beatles fyrstu ferð, bleiv eg fangaður, og teirra tónleikur hevur fylt sera nógv hjá mær síðan, kanska meira og meira við árunum. Sangirnir eru teir somu, men hóast teir eru kendir, so blíva teir við at siga mær okkurt. Tað er eitt sindur sum við kærleikanum. Antin elskar tú, ella elskar tú ikki. Og eg blívi ongantíð liðugur við the Beatles, sigur Stanley Samuelsen.
Ein heimur læt seg upp
Stanley var 12 ára gamal, tá ið hann fekk sín fyrsta gittara frá brøðrunum Torleif og Jóv, ið arbeiddu í Føroyingahavnini.
Tórleif lærdi meg tær fyrstu tríggjar akkordirnar, og so læt ein heimur seg upp fyri mær. Eg lurtaði nógv eftir Radio Luxembourg, Radio Caroline og Radio One og kopieraði alt eftir Beatles, sum eg kundi. Tað ráddi um at læra tað uttanat og spæla júst sum teir, sigur Stanley.
Skjótt frættist í Fuglafirði um gávurnar hjá unga dronginum. Bólkurin Silly Boys sendu boð eftir honum, og teir gjørdust sera væl umtóktir. Ungfólkini hingu framvið pallkantinum, og tey fegnaðust um at hoyra teir somu livandi tónarnar í dansistovuni, sum tey dagliga hoyrdu í útvarpslurtinum uttan úr heimi.
Stanley var yngstur av 12 systkjum. Pápin doyði, tá ið hann var hálvt ár, so mamman var einsamøll um hann og hini. Mamman plagdi at syngja sálmar og norskar slagarar, meðan hon helt hús, og hon var alt annað enn fegin um, at hann fór at spæla til dans hvørt fríggjakvøld og leygarkvøld.
- Eg var ikki konfirmeraður, fyrstu ferð eg spældi til dans. Eg tordi ikki at siga tað við mammu, so eg sníkti meg avstað. Eg gloymdi klokkuna, kom ov seint heim og bleiv skeldaður. Mamma visti ikki síni livandi ráð, tá ið hon frætti, hvar eg hevði verið. Hon fór til prest at kæra sína neyð, men hann segði bara, at hon skuldi vera glað fyri, at eg ikki gjørdi nakað, sum var nógv verri, greiðir Stanley smílandi frá.
Silly Boys góvust í 1969. Dreingirnir gjørdust til menn og fóru til skips, og tí hendi einki í nakrar mánaðir. Men ein dagin vóru teir bodnir til eina tónleikakapping í Klubbanum. Stanley hevði sjálvur siglt við farmaskipinum Falki hjá Skipafelagnum, og í Hollandi hevði hann keypt nýggjar plátur, eitt nú við Chicago. Teir vandu eina nýggja leikskrá, og tað dámdu teimum ungu so mikið væl, at Silly Boys vann kappingina. Silly Boys endaði sostatt sínar dagar sum FM-vinnari í tónleiki.
Ódoyggjandi duo
Sum 18 ára gamal fór Stanley niður til Danmarkar at vitja sonin hjá elsta beiggjanum. Teir vóru vinmenn, og ætlanin var bara at vera niðri í summarferiu í fjúrtan dagar. Men honum dámdi so mikið væl, at hann bleiv verandi, og higartil hevur hann so búð í Danmark í samfull 46 ár.
- Eg kom í samband við onnur, sum fingust við tónleik, eg fór at ganga í skúla, og eg fall bara so væl til, at eg ongantíð kom aftur. Men tað var ikki nøkur ætlan, tað bleiv bara so, sigur hann.
Í nógv ár var Stanley Samuelsen saman við Nis P. Jørgensen “Den udødelige duo”, og teir spældu fast á tiltøkum hjá fakfelagsrørsluni, millum annað úr sokallaðu reyðu sangbókini. Teir spældu eisini til valfundir hjá danska javnaðarflokkinum uppundir valini, tá ið menn sum Poul Nyrup, Svend Auken og Anker Jørgensen, sum doyði fyri stuttum, bardust fyri valdinum.
- Anker var “folkets mand”. Hann hevði karisma og autoritet, men hann var eisini vinsælur. Vit kendust og prátaðu ofta saman. Tá vit vóru hesar túrarnar fekk hann sær hvørt kvøld eina kalda øl og ein snaps aftur við matinum. Ongantíð meira. Eg minnist eisini, at hann segði: Man skal royna alt einaferð, so veit man, hvat tað er, men einki skal yvirdrívast. Tað var skilagott, helt eg.
Tá ið Fogh og Vinstra vunnu fram gjørdist alt meira liberalt politiskt, og sosialdemokratarnir fóru aftaná og royndu at fylgja við. Teir goymdu ta reyðu sangbókina burtur, og boð vóru ikki longur eftir Den udødelige duo, sum í eini 12 ár hevði spælt 3-4 ferðir um vikuna fyri “bevægelsen” um alt Danmark.
- Alt steðgaði, men tað setti meg í gongd við mítt egna. Eg fór at skriva løg sjálvur, og tað eydnaðist so mikið væl, at eg nú geri tað burturav, sigur Stanley Samuelsen.
Letur løgini koma
Tá ið Stanley Samuelsen gekk í skúla í Fuglafirði, høvdu tey ein sangtíma um vikuna, har tey sungu úr Sangbók Føroya fólks. Nú Stanley búði í Danmark, plagdi hann at sita um kvøldarnar, tá ið børnini fóru til songar, og spæla tey løgini hann kendi. Spakuliga fór hann at gera tónleik til tær yrkingarnar, har hann ikki kendist við løgini.
- Tann fyrsti var helst “Um eg kundi kvøðið”. Eg byrjaði at gera lagið við fyrsta ørindi, og tá eg kom til tað síðsta, var sangurin liðugur. Soleiðis havi eg tað við at gera tónleik. Tað skal koma til mín av sær sjálvum. Tað riggar ikki hjá mær at sita ov leingi við tí, tí so verður tað ov tonkt og konstruerað. Og hesin fyrsti sangurin gjørdist nokk tann best umtokti, sigur Stanley hugsunarsamur.
Hóast hann byrjaði at spæla enskan popp, og síðan fór at spæla danskara arbeiðarasangir, so var eingin ivi, tá ið hann fór at skriva og geva út tónleik; tað skuldi vera føroyskt.
- Mítt hjartað hevur altíð ligið eftir í Føroyum, og eg havi altíð Føroyar við mær. Nú spæli eg nógv uttanlands, og hóast eg havi spælt í Italia, Spania og fleiri ferðir í baltisku londunum, so er tað á føroyskum. Eg greiði samtundis frá um Føroyar, føroyskt mál og mentan, og tað hugtekur fólk.
Í næstum verður Stanley 65 ára gamal og fer um danskan pensjónsaldur. Hann hevur tó ongantíð spælt so nógv sum nú, heldur hann. Konan fær tað at hanga saman, tí meðan hann tekur alt, sum tað kemur, so stendur hon fyri tí praktiska og syrgir fyri, at pengarnir eisini koma í kassan.
- Mær hevur altíð dámað best bara at spæla og syngja. Eg dugi ikki at blanda pengar uppí hetta, tí eg fái ikki sjálvur sett virði á tað, eg geri. Í dag vilja øll hoyra tónleik, men eingin vil gjalda fyri tað, so tað er gott, eg havi hana. Uttan hana var einki, sigur Stanley Samuelsen.
Málið er, at hann nu fer at spæla minni og taka meira fyri tað, sigur hann við einum skálkasmíli, og letur okkum skilja, at tað er bara skemt. Tí hann tekur tað bara, sum tað kemur. Nú leygarkvøldið kemur so eitt dansikvøld í gamla Sjónleikarhúsinum, har hann fer at spæla tað, sum alt byrjaði við: The Beatles.


text:
Føroya Arbeiðsgevarafelag og Føroysk Miðlafólk vóru fríggjadagin samd um nýggjan sáttmála. Partarnir vóru samdir um eina lønarhækking á 1,98% hin 1. november 2015 og 2,25% hin 1. november 2016.
Hetta er sama hækking sum í hinum semjunum, ið eru gjørdar millum fakfeløg á privata arbeiðsmarknaðinum og Føroya Arbeiðsgevarafelag.
Partarnir undirskrivaðu eisini avtalu um fráboðanarfreist í sambandi við verkfall.
Føroya Arbeiðsgevarafelag hevur nú gjørt avtalu um fráboðanarfreist, við øll fakfeløg felagið hevur sáttmála við.


text:
Heimsins størsta seismikkskip á Fuglafjørð í kvøld
Vinna07-07-2017 - 16:22 - Jóanis Albert Nielsen
Oljan.fo skrivar: Fuglafjørður er í dag karmur um vitjan av ikki færri enn tveimum av heimsins størstu seismikkskipum. Skipini koma til Føroya fyri at skifta manning, bunkra, proviantera og fáa aðrar vørur og tænastur. Eingin ivi er um, at hetta er ein stórur dagur fyri tey mongu, sum arbeiða – bæði í vinnuni og hjá myndugleikunum - fyri at gera Føroyar til ein maritiman tilfeingisdepil, eitt stað, har útlendsk skip kunnu fáa mest sum allar tær vørur og tænastur, sum tey hava tørv á í sínum arbeiði her í Norðuratlantshavi og á øðrum høvum, les meira her.


text:
AKT-felagið
Felagið varð stovnað 19. februar 2010.
Í felagnum eru umleið 25 limir.
Endamálið hjá felagnum er at virka fyri teimum málsøkjum, sum AKT-lærarar arbeiða við og at fáa í lag og røkja samstarv við limirnar.
Felagið virkar fyri:
- at AKT-lærarar hava best møguligu kor at virka undir,
- at útvega tilfar til AKT-lærarar,
- at kunna um arbeiðið hjá AKT-lærarum
- at ráðgeva Føroya Lærarafelag í fakfelagsspurningum, sum viðkoma AKT-lærarum
- at virka fyri støðugari útbúgving av limum fyri at gera teir førar fyri at taka nýggjar tættir upp í arbeiðinum.
Í nevndini í AKT-felagnum sita:
Lissi Hansen, forkvinna
Bjørg Akraberg Poulsen, peningarøkil
Annvør Nielsen, skrivari
Samband fæst við felagið við at venda sær til lissi.hansen@skulin.fo ella á tlf. 217274.
(dagført 2. juni 2016)


text:
Ráðstevna um kvinnur í ítrótti
Hósdagin 5. mai 2011 kl. 19.30, skipar Ítróttasamband Føroya fyri ráðstevnu Í Norðurlandahúsinum
Hóast hagtøl benda á, at kynsbýtið av limum í føroyskum ítrótti er javnt, eru kvinnurnar undirumboðaðar í formanssessum og nevndarsessum. Hetta er ikki ørðvísi enn í føroyska samfelagnum sum heild.
Í stjórn ÍSF, sum er ovasti myndugleiki innan føroyskan ítrótt, eru bert 10% kvinnur. Vit vita, at nógvar kvinnur gera eitt gott arbeiði fyri føroyskan ítrótt, men ítrótturin hevur eisini brúk fyri, at kvinnur síggjast aftur í nevndararbeiði.
Hví er tørvur á bæði kvinnum og monnum – blíva avgerðirnar betri av hesum? “Vit vilja fegin hava fleiri kvinnur í nevndina, men tær stilla ikki upp” – sigur formaðurin. “Eg vil gjarna verða partur av leiðsluni, men tey velja meg ikki”, sigur kvinnan.
ÍSF hevur fingið samband við tvær sera áhugaverdar kvinnur, sum arbeiða við javnstøðu, Tine Teilmann og Anette Steen Pedersen, sum fara at geva teirra boð uppá hesar og aðrar spurningar. Tine Teilmann arbeiðir við javnstøðu innan altjóða og danskan ítrótt, og Anette Steen Pedersen arbeiðir í vinnuni. Anette Steen Pedersen hevur m.a. royndir frá Danmarks Radio, Alheimsbankanum og ymiskum privatum felagsskapum. Eisini hevur hon royndir frá Danska Ítróttasambandinum.
Kostnaður: Tiltakið er ókeypis.
Endamál: Endamálið við ráðstevnuni er at virka við til, at umstøðurnar hjá bæði kvinnum og monnum, sum sita í nevndum blíva betri, at talið av kvinnum í nevndum økist og at varpa ljós á, hvussu tilfeingið hjá kvinnum kann gagnnýtast í nevndararbeiði.
Málbólkur: Øll áhugaði eru vælkomin.
Vælkomin: Petur Elias Petersen, ÍSF-forseti
Fyrilestrar:
Det er sjovt at bestemme, – også for kvinder… - Fra praktiker til idrætspolitiker.
Alle talenter skal i spil… Hvordan får vi både kvinder og mænd ind i ledelse og bestyrelser, ind der hvor beslutningerne træffes og ansvar skal tages.
Óluvá Zachariassen leiðir dagin
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Úrslit frá Kostverkætlanini á B6 verða aftur í ár løgd fram á árligu ESPEN ráðstevnuni. Árliga ráðstevnan verður mett at vera fremsta ráðstevna innan kost- og føðsluøkið yvirhøvur
Ráðstevnan er 5-8.september í Lissabon, Portugal, og verða vit 4 føroyingar, ið fara við. Tríggir limir úr verkætlanarbólkinum: Ingun Gaardbo, Gudna á Rógvi Joensen og Poula Patursson. Harumframt kliniskur dietistur á Landssjúkrahúsinum, Mariann Patursson.
Allar hava vit serligan áhuga í týdningin av kosti og føðslustøðu innan sjúkuviðgerð, og tí verður spennandi at hoyra nýggjastu gransking á økinum innan m.a. sjúkrahúskost, føðslutrot, krabbamein, diabetes, maga- og tarmsjúkur, cøliaki og mangt annað.
Á ráðstevnuni verður framløga av postara við úrslitum frá eini nøgdsemiskanning á B6 frá 2014. Kannað var, hvussu nøgdir sjúklingar eru við matin á B6, aftaná umfatandi broytingar eru framdar, sum liður í Kostverkætlanini. Framløgan verður seinnapartin 7.september.
Hinir rithøvundarnir á postaranum eru: Sonja Nielsen, Harriet Midjord Gordonsdóttir, Guðrið Andorsdóttir, Kári Rubek Nielsen og Shahin Gaini.
Mannagongdin at sleppa við á ráðstevnuna hevur verið, at abstrakt varð sent inn í vár, sum bleiv góðkent, og poster skal tí vísast fram á ráðstevnuni. Postarin verður at síggja her á síðuni, tá hann er almannakunngjørdur tann 7.september.
Í fjør var ráðstevnan í Geneve, Sveis, og eisini tá var framløga av postara um Kostverkætlanina lagdur fram. Nógv fólk vístu áhuga í støðuni hjá sjúklingum í Føroyum. Fleiri fólk høvdu als ikki hoyrt um Føroyar fyrr. Les meira um vitjanina á ESPEN í fjør HER.
/Poula Patursson, verkætlanarsamskipari


text:
Sangbólkarnir Nordstemt og Xperiment hava dupultkonsert í Reinsarínum.
Nordstemt
Ræddarbólkurin Nordstemt er mannaður av 12 framsóknum songkvinnum úr Føroyum og Danmark. Bólkurin er fyrst og fremst at hoyra á Vestur Fjóni. Tær elska sang og skapa sítt ljóð úr síni norrøna tónlistarliga siðaarvi. Stemmað í norrønum tónum er ljóðið frá ráðum til vakurt og dragandi.
Bólkurin syngur einans tónleik av norrønum komponistum, men tónleikurin er annars sera fjølbroyttur, hóast alt hevur eitt norrøn “vibe”, sum tey taka til. Her er alt frá ráum, eirindaleysum fólkavísum, vøkrum og dragandi sálmum til vælljóðandi popp, ið alt vísir fjøltáttaða tónleikaliga landslagið í Norðurlondum.
Tað er kórleiðarin Tina Rassin, ið hevur lagt allan tónleikin til rættis. Fyri Nordsemt hevur tað týdning, at løgini geva meining, og tey skulu syngjast við eldhuga, magn, virðing og hjarta.
Xperiment
Xperiment gjørdist fólkaogn, tá tey fyri nøkrum árum síðan góvu sína útgávu av lagnum Lívsmynd út. Ræddarbólkurin hevur grund í Musikkskúlanum, og er hjartabarnið hjá kórleiðaranum Sigrid Sivertsen, ið eisini er kend frá Morgunkórinum.
Tey hava støðugt gjørt vart við seg, við nýtulkingum av føroyskum sangperlum, av ymiskum slag. Eitt av hæddarpunktunum var, tá tey vunnu heiðurin sum ársins livebólkur í 2014. Seinastu tíðina hevur Xperiment ikki verið líka virkin, men nú verður høvi aftur at hoyra bólkin í fullari styrki .


text:
- Tíðindi, mentan og ítróttur
Trý ára vøkstur í fólkatalinum hæsar ikki av
Fólkatalið í Føroyum vaks í oktober, men ikki nógv, bara fýra fólk komu afturat.
Fólkatalið var 50.322 tann 1.oktober. Tað eru 707 fleiri enn 1.oktober í fjør. Vøksturin er 1,4 prosent.
Burðaravlopið, munurin millum fødd og deyð, er 265.
Heldur fram at vaksa
Orsøkin er fyrst og fremst, at nógv fleiri fólk fluttu til Føroya enn úr Føroyum, nettotilflytingin er 442.
Fólkatalið veksur mest í Tórshavnar kommunu, men luftfalsliga skjótari í Streymoynni annars, Vágum og í Eysturoynni, upplýsir Hagstovan á heimasíðu síni.
Hagstovan sigur, at seinastu trý árini hevur verið óvanliga stórur fólkavøkstur.
Og enn er einki, sum bendir á, at ferðin í fólkavøkstrinum er við at hæsa av.


text:
Seyasřning
═ °llum bygdum Ý F°royum eru menn og kvinnur, sum hava stˇran ßhuga fyri seyi og seyahaldi, og soleiis er eisini her hjß okkum. Hesin aldargamli siur hevur framvegis sterkar r°tur Ýmillum bygdafˇlki, men Ý dag hevur seyahaldi kanska ikki so stˇran třdning fyri ta dagliga h˙sarhaldi, sum ta onkuntÝ hevur havt. Seyahaldi hevur tˇ stˇran mentunarligan og sosialan třdning, og er vi til varveita sereykenni og at skapa samanhald og trivna.
Tß i fj°llini skulu gangast, er stˇrur spenningur ß fˇlki, og rŠttur hßtÝardßmur rekur um bygdina, tß i slakti stendur fyri. Fyri at ˙rt°kan av seyinum skal vera tann besta, er neyugt at velja ˙t teir ˙rvalsseyir, sum skulu vera grundarlagi undir komandi Šttarlium. Stˇrur dentur verur lagdur ß bŠi at hava gˇ sleppingarlomb og gˇar brundseyir, og verur millum anna hugt eftir kropsbygnai, ull og fˇtast°u.
═ nˇgvum bygdum verur skipa fyri seyasřningum um heystarnar, og ta eru ofta teir somu sřnsmenninir, sum ferast Ýmillum bygdirnar at sřna seyirnar. Undirt°kan fyri hesum seyasřningum hevur veri sera gˇ, og hevur hetta tiltak avgj°rt veri vi til at skapa uppaftur st°rri ßhuga fyri seyahaldinum. Hetta tiltaki skuldi helst eisini stula uppundir, at r°ktingarmenninir gera sŠr enn st°rri ˇmak, tß i teir velja seyirnar ˙t, sum skulu vera grundarlagi undir komandi Šttarlium.
Ătlanir eru tÝskil frammi um, at fara at skipa fyri einari tÝlÝkari seyasřning fyri allar hagapartarnar Ý Sjˇvar kommunu, soleiis at vit fßa eina meting og samanbering frß k°num metingarmonnum um dygdina ß seyinum her Ý kommununi mˇtvegis seyi arastani.
Hendan Štlaa seyasřning verur vŠntandi hildin umlei 25. oktober Ý ßr, og er ta okkara vˇn, at allir hagapartarnir taka undir vi hesum tiltaki, sum vit vˇna verur afturvendandi.
Vit hava mett, at ßhugi fyri einari seyasřning er tilstaar og vit vˇna, at vit vi hesum skrivi skunda undir at vit fßa nˇg stˇra undirt°ku fyri, at ein seyasřning Ý kommununi verur veruleiki.
Vegna fyrireikararnar
Rˇsing Hansen Sverri Kass Petur M. Jacobsen Artur Johansen


text:
Isaac Newton
Isaac Newton (25. desember 1642 - 20. mars 1727 eftir tí julianska kalendaranum, ið enn varð brúktur i Onglandi), enskur støddfrøðingur, alisfrøðingur og stjørnufrøðingur. Læran um kreftir er tann parturin í alisfrøðini, sum snýr seg um kreftir, hvussu tær virka á lutir, og hvussu lutir virka hvør á annan. Isaac Newton grundaði nógv yvir sambandið ímillum rørslu og kraft, og í 1687 setti hann upp tríggjar lógir, sum bera hansara navn:
- lóg Newtons: Virkar eingin úrslitskraft á ein lut, liggur luturin annaðhvørt stillur ella ger eina javna rørslu, t.e. fer eftir beinari linju við javnari ferð.
- lóg Newtons: Úrslitskraftin Fres, sum virkar á ein lut við akseleratión a og nøgd m, er faldið av nøgd og acceleratión, t.e. Fres = m a.
- lóg Newtons: Virkar ein lutur á annan lut við ávísari kraft, virkar seinni luturin aftur á fyrra lutin við javnstórari kraft, sum gongur beint ímóti fyrru kraftini.


text:
Í grundini gleða vit okkum sum smábørn, tí í morgin er fyrsti desember og hetta merkir ikki bert, at forbrúkarasamfelagið verður koyrt harðari frá, tað sama hendir við listini.
Aftur í ár eru vit ernar av at kunna presentera ein heilt serligan jólakalendara til okkara kæru lesarar. Síðsta ár var tað Carl Jóhan Jensen, ið stóð fyri jólakalendaranum við yrkingini "Myndir á eini óhildnari framsýning". Í ár er tað Sissal Kampmann, sum hevur givið jólakalendaranum 2011 skap.
Sissal Kampmann debuteraði í ár við savninum "Yrkingar úr uppgongdini" har hon piprandi hvassliga og fullvíst skroypiliga markeraði seg sum eina týdningarmikla nýggja rødd í føroyskum bókmentum.
So gleðið tykkum og fylgið við her á listablogginum frá í morgin 1.desember og heilt fram til 24 desember. Havið eini gleðilig listajól.
(IS)


text:
Síggi ikki hesi stórtíðindi á Portalinum, so eg eri fegin um at kunna presentera nýggja háskúlastjóran, Annfinn Heinesen, sum tit síggja her saman við pápa sínum.
….
Í ár vildi eg vera í góðari tíð til setanina, so tá ið Madeleine spurdi beinanveg hon var uppi, um tað var nú, hon skuldi í føroysk klæði, segði eg ja fínt og læt hana í. So kom Magna og læt seg í, og klokkan var ikki meiri enn 11. Herbert segði bara nei, hatta tímdi hann ikki.
Men tað skuldi vísa seg at geva álvarsligan baksláttur, tí klokkan 12 vildi Magna úr aftur klæðunum, og so vildi Madeleine eisini úr aftur. Men tá ið vit fóru í býin, sóu vit soleiðis út, og vit vóru í góðari tíð. Á vegnum fóru vit í Leivsgøtu eftir Turið og Eli Sigurð.
Vit sóu skrúðgonguna, hoyrdu Ólav Hátún, og so fóru FS og Lisa og Eli S. til kappróður, vit gomlu fóru í listaskálan. Fín framsýning í ár.
Eftir listaskálan fóru vit á háskúlan á fólkafund, har ið Tóra Petersen helt eina fína røðu um fjølbroyttan samleika.
Síðani vóru stórtíðindi at frætta. Bjørgfinnur kunngjørdi, at nýggi stjórin á Føroya fólkaháskúla eitur Annfinnur Heinesen. Sera spennandi val, ein fjølbroyttur, kreativur, lívligur ungur maður við góðari kjølfestu í føroyskari mentan uttan at vera heimføðisligur. Óført. Aftaná fóru vit upp á gólv, og Óli á Geilini skipaði Leivs kvæði.
Nú fóru vit heim í Leivsgøtu og fingu deiligan nátturða frá Turið systur.


text:
Meðan amerikanski forsetin hevur gjørt av at taka landið úr París-avtaluni, hava norsk reiðarí sett sær sum mál, at CO2-útlátið frá skipum skal vera null í 2100.
Strembanin eftir at skerja CO2-útlátið heldur fram sama um hvat Donald Trump forseti heldur um París-avtaluna.
Eitt nú hevur norska reiðarafelagið almannakunngjørt sítt nýggja mál, ið fylgir andanum í Paris-avtaluni. Norsk skip skulu í 2050 hava minkað CO2-útlátið niður í eina helvt samanborið við í dag - og í 2100 skal als onki útlát vera.
“Skipaferðslan má hjálpa til við at skerja veðurlagsútlátini við at veita framtíðar loysnir fyri skip, so skipaferðslan kann veita burðardyggar, umhvørvisvinarligar flutningstænastur, ið loysa seg,” sigur stjórin í Norges Rederiforening, Sturla Henriksen.
Ein nýggj frágreiðing, sum DNV GL hevur gjørt fyri reiðarafelagið, vísir, at broytingar krevjast innan bæði logistikk og brennievni umframt tøknilig tiltøk til tess at røkka málunum.
“Her verður millum annað hugt at eini blanding av lægri ferð, skrokkábótum, nýtslu av battaríum og gassi sum rekevni, orkueffektivisering og nýtslu av landstreymi,” sigur stjórin.
Hann mælir til, at allar stórar skipatjóðir arbeiða saman í IMO til tess at finna loysnir. Tað verður so eftir øllum at døma uttan USA.
Kelda: Norges Rederiforening


text:
Løgreglan hevur havt eina friðarliga nátt. Um alt landið verða tað, í hesum døgum, hildin nógv jólaborðhald, men hetta hevur løgreglan ikki merkt stórvegis til.
Løgreglan kom tó fram á ein bil, ið stóð parkeraður í nátt, við trimum mans í sitandi bilinum. Løgreglan varnaðist, at tað luktaði av hassj í bilinum og fann eisini ein klump av hassji. Teir tríggir mennirnir eru nú skuldsettir fyri brot á rúsevnislógina.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Friður
Táið Adam og Eva livdu, fór friðurin fyri einki. So skjótt sum tey høvdu etið av teirri forbodnu fruktini og sóu, at tey vóru nakin, fóru tey at skylda uppá hvønn annan. Adam ákærdi Gud og segði:“Kvinnan, Tú gavst mær at vera hjá mær, hon gav mær av trænum, og eg át” (1.Mós.3,12), og har byrjaði soleiðis eitt stríð á friðfullu gongustjørnu Guds. Tíanverri hava allir eftirkomarar, íroknað okkum sjálvi, tikið eftir hesum vánaliga fyridømi. Vit hava ábreiðslur til onnur fyri okkara egnu vánaligu val og verða ill, táið eingin er, sum vil viðganga skuldarkenslu. Finnast at øðrum fyri, at okkara vónloysi niðurbrýtur okkara familjur, samkomur, samfeløg og fólkasløg. Vit kunnu ikki fáa frið í lag vegna tess, at vit hava fremst í huga at finnast at ella geva ábreiðslur.
Jólini eru friðarhátíðin. Gamla Testamentið sigur okkum, hvussu Gud legði fyri við at kunngera um friðarhøvdingan í Esaias 9,6 :“Tí Barn er føtt okkum og sonur er givin okkum”. Jesus kom fyri at bróta ringrásina av synd og skuld við at útvega okkum frið við Gud “við blóði kross Hansara” (Kol.1,20). Ìstaðin fyri at lasta okkum fyri allar trupulleikar, sum vit vóru atvoldin til, bar Hann skuldina hjá okkum øllum. Nú kallar Hann fylgisveinar, sum eftir at hava móttikið fyrigeving Hansara, ynskja at onnur eisini skulu uppliva tað sama.
Táið vit hava móttikið fyrigeving frá Gudi, er ikki ynski okkara at sýta øðrum at móttaka tað sama. Táið vit liva í samfelag og friði við Gud, eru vit íðin at fáa frið í lag við onnur. Vit kunnu bæði geva og móttaka frið á jólum.
Umsett úr “Our Daily Bread”
Mikkjal á Bergi


text:
Frælsur ítrottur og Racerunning
Um ítrottargreinina
Hvussu komi eg í gongd
Parasport skipar fyri opnum venjingum, har øll kunnu royna seg. Hetta er bæði í frælsum ítrótti og í racerunning.
Tiltøkini verða lýst undir “tiltøk” her á síðuni, og á facebook síðuni hjá Parasport Føroyar
Tá tú hevur hug til eitt sindur meira, er gjørligt at koma á úrvalsslið hjá Parasport Føroyum, og luttaka í kappingum bæði í Føroyum og uttanlands.
Tað hevur týdning at tú setir teg í samband við okkum vissi tú ert áhugaður í venjingum og kappingum sum Parasport skipar fyri og luttekur í, soleiðis at vit kunnu geva boð.
Klassifisering / flokking
Tó eru avmarkaðar frælsar ítróttargreinar til Paralympiskar leikir, HM og EM, serliga fyri fólk við menningartarni. Hesi hava tó fleiri kappingarmøgulleikar í kappingum hjá felagsskapinum INAS-fid ið skipar fyri ítróttarkappingum og klassifisering fyri úrvalsítróttarfólk við menningartarni.
Met 2016
Met 2015
1 (234) 987-654
Met 2015
1 (234) 987-654


text:
Nú er aftur møguleiki at søkja um stuðul til spennandi verkætlanir. NORA hevur stuðlað nógvum verkætlanum, har eisini føroyskar fyritøkur, stovnar, íverksetar ella onnur hava luttikið. Felags fyri verkætlanirnar er, at talan skal vera um samstarv tvørtur um Norðuratlantshav. Nú er so aftur møguleiki at søkja um stuðul til nýggjar verkætlanir, har samstarvað verður millum tvey ella fleiri av londunum í NORA-økinum: Grønland, Ísland, Føroyar og stranda-Noreg.
Møguleiki er at søkja um í mesta lagi 500.000 kr. um árið í upp til trý ár.
Sambært virkisskránni fyri 2017-2020 skulu viðkomandi verkætlanir virka fyri at gera búskapirnar í útnorðri so ymisligar sum til ber við nýhugsaðum loysnum, og at gera sítt til burðardygga samfelagsmenning í Norðuratlantshavi sambært raðfestingunum í virkisskránni:
- Skapandi ídnaður
- Grøn orka
- Lívbúskapur
- Burðardygg ferðavinna
- Kunningar- og samskiftistøkni
- Vælferðartænastur
- Trygd/tilbúgving á sjónum
Lesast kann meira um hesar raðfestingarnar á heimasíðuni hjá NORA: www.nora.fo
Umsóknarbløð og vegleiðingar eru somuleiðis at finna á heimasíðuni hjá NORA. Viðkomandi skjølini kunnu so takast niður, fyllast út og síðani sendast til skrivstovuna hjá NORA á noraprojekt@nora.fo
Freistin at søkja er 2. oktobur 2017.


text:
- Arbeiðið skuldi ikki farið ígongd, tí einki var klárt, og sjálvir skuldu vit kanska tikið okkum burturúr beinavegin. Men í 2013 var ikki nógv arbeiði, og vit ynsktu at hava nakað at gera, og hildu á. Men tað hevur frá byrjan av verið ein kulissa.
Hetta sigur stjórin í TG Verk, Høgni Lauritsen, í drúgvari samrøðu við Dimmalætting í dag. Stjórin í Landsverk váttar, at farið var ígongd uttan tekningar, men at tað var tí at TG Verk strongdi á fyri at sleppa ígongd. Høgni Lauritsen hevur eina aðra frágreiðing.
- Eg bleiv uppringdur av fleiri sum spurdu, hví onga gravimaskinur vóru í økinum. So vit sendu maskinur á økið, so tað sá út sum arbeiðið var farið í gongd. Og soleiðis hevur verið allan vegin við tekningum, sum hava verið fullar av feilum, og eru rættaðar óteljandi ferðir, sigur Høgni Lauritsen, stjóri í TG Verk.
Les tíðindaskriv frá Landsverk her
Óteljandi rættingar vórðu gjørdar í tekningunum, og tað seinkaði arbeiðnum, sambært stjóranum í TG Verk.
- Vit fingu fyrstu tekningarnar til fundamentið í august mánaði 2013, og seinastu rættingarnar eru dagfestar í mars mánaði í ár. Og tá er talan um nakað so grundleggjandi sum fundamentið, sigur Høgni Lauritsen.
Ewald Kjølbro sigur, at TG Verk frá byrjan av legði seg eftir at finna feilir.
- Tað er rætt, at tað hava verið villur í tekningunum, men longu áðrenn vit fóru ígongd, hevði TG Verk sett sær fyri at finna feilir, ella “claims”, so teir sluppu undan at gera sítt arbeiði við tí undanførslu, at tekningarnar ikki vóru í lagi, sigur Ewald Kjølbro, stjóri í Landsverk.
Lesið meira um Føroya størstu byggigølu í blaðnum í dag


text:
- Tíðindi, mentan og ítróttur
Vilja vita hvør eigur bilarnar
Tá fólk fylla tangan og síðani rýma av bensinstøðini uttan at gjalda, eiga oljufeløgini at sleppa framat at síggja, hvør eigur nummarplátuna, so pengarnir kunnu krevjast inn.
Men sambært ferðslulógini hava oljufeløgini ikki, og tey fara heldur ikki, sum støðan er nú, at fáa atgongd til akfarsskránna hjá Akstovuni. Í akfarsskránni stendur, hvør eigur bilarnir.
Tað er ikki í lagi, heldur Handilsvinnufelagið. Í hoyringarsvari til Samferðslumálaráðið undrast felagið á, at nakrar ávísar privatar fyritøkur, men ikki allar, hava atgongd til akfarsskránna.
Vilja hava somn sømdir
Harafturat fáa almenn partafeløg sersømdir, sigur Handilsvinnufelagið, ið heldur, at allar fyritøkur, almennar sum privatar, eiga at hava somu sømdir, somu atgongd til akfarsskránna.
Handilsvinnufelagið heldur, at tá Vága floghavn og Tunnilsfelagið sleppa fram at akfarsskránni at síggja numnmarplátur, eiga oljufeløgini at hava sama rætt, tá fólk rýma uttan at gjalda fyri bensin ella diesel.
Felagið ivast í, um tað fyrisitingarliga er í lagi, at landsins myndugleikar gera mun á privatum fyritøkum, uttan at objektivar orsøkir eru fyri hesum mismuni.


text:
AB á skránni
TB | 22/08/15
Sunnudagin er aftur Effodeildarfótbóltur á skránni, hesu ferð gongur leiðin á Argir at leika móti einum AB liðið, sum stríðist fyri at sleppa undan niðurflytingini.
Farna sunnudag møttu vit KÍ við Stórá og endaði dysturin við einum 1-1 javnleiki og mugu vit hóast alt vera væl nøgd við ta eina stigi vit fingu.
Felags fyri okkum og AB hetta kappingarárið hevur verið at liðini hava spælt nógvar javnleikir. Vit hava í løtuni spælt 11 javnleikir og AB hava spælt 10. Hetta sæst eisini á innanhýsis dystirnar okkara millum, báðir eru endaðir við 1-1 javnleiki. Spurningurin er so um søgan endurtekur seg?
Martin Tausen verður við aftur eftir leikbann í móti KÍ. Heine er farin niður til lesnaðin aftur, meðan Heini Mikal verður úti tað sum eftir er av kappingarárinum. Kofi verður ei heldur við í hesum dystinum.
Tað tykist tó alsamt sum um, at EB/Streymur eru ávegis 1. deild, tað eru seks dystir eftir, sum kunnu hægst geva 18 stig og hevur liðið bert megna at vunnið ein dyst alt kappingarárið. Hetta meðan spenningurin er stórur millum AB og FC Suðuroy og hvør teirra megnar at varðveita sessin í bestu deildini. Bert trý stig eru á muni og liðini bresta saman á Argjum 13. september. Vinna vit sunnudagin økja vit samstundis møguleikan hjá FC Suðuroy at varðveita sessin í deildini, hinvegin fær AB stig, økist teirra møguleiki.
Man skal ikki selja skinnið áðrenn bjørnin er skotin, men vit hava eina ávísa trygdarfrástøðu frá niðurflytingarvandanum sum nú er. Sjey stig eru niður til FC Suðuroy og 10 stig niður til AB.
Formurin hjá okkum síðstu fimm dystirnir: VTJJJ (6 stig)
Formurin hjá AB síðstu fimm dystirnir: TTVJT (4 stig)
Dysturin verður sunnudagin klokkan 15:00


text:
Eitt legg aftur til 1977
Jan Smedemark | 26/03/15
Síðani Tíðarrit heimasíðan er komin online hevur hetta vakt miklan ans millum flestu føroyingar, eisini okkum her á TB heimasíðuni.
Vit hava verið í savninum og hugt aftur til eitt av gyltu árini, hesu ferð hava vit hugt eftir 1977. Meira neyvt er talan um Sosialin frá 5. oktober 1977. Hetta er eftir at TB hevur megnað at tryggja sær “The Double”.
Undir yvirskriftini “Tvørámenn føroyameistarar í fyrstu deild annað árið á rað” ber millum annað til at lesa um Trónd Nolsøe, sum hetta árið skeyt ein triðing av málunum hjá TB.
Tó at Trónd Nolsøe skeyt triðingin av málunum hjá TB eydnaðist tað ikki honum at gerast toppskjútti hetta árið. Henrik Thomsen sæst eisini liggja nummar trý á listanum.
Eisini sæst ein mynd har Petur Hammer verður borin umborð á Smyril, tá viðhaldsfólkini, leikarar og venjarar fara suðurum fjørðin at hátíðarhalda meistaraheitið.